«Спартак-Налшыкыр» пщIэншэу зэбграш
Урысей Федерацэм футболымкIэ и лигэ псоми иджыпсту зыщагъэпсэху. Мазэ дэкIмэщ абыхэм зэхьэзэхуэм щыщIадзэжынур, арщхьэкIэ и гуащIэгъуэу футболистхэр зэбграш.
Япэ дивизионыр ибгынами, «Спартак-Налшыкыр» гулъытэншэ хъуакъым. Абы и тренерхэмрэ футболистхэмрэ щIэупщIэшхуэ яIэщ.
Псом япэу «Спартак-Налшыкыр» ибгынащ абы и тренер нэхъыжь Дроздов Юрий. Минск и «Динамо»-м щылэжьэну ар ирагъэблэгъащ.
КъуэкIыпIэ ЖыжьэмкIэ иунэтIащ ди гъуащхьэтетхэм я тренеру щыта Кращенкэ Сергей. Иджы ар щылэжьэнущ етIуанэ дивизионым и гуп-хэм ящыщ зым щытекIуэу япэ гу- пым кIуэну хуитыныгъэ къихьами, абы хэтыну мылъкукIэ зэрыпэмылъэщынур зыгъэIуа «Чита»-м и пIэкIэ Футбол Лъэпкъ Лигэм иригъэкIуэкI зэхьэзэхуэм къыхагъэна Владивосток и «Луч-Энергия»-м. А командэм зэрыхыхьамкIэ зэгурыIуэныгъэм Iэ традзащ «Спартак-Налшыкым» и капитан Бажэ Амир, гъуащхьэхъумэхэу Соблыр АстемыррэМарченкэ Александррэ, гъуащхьауэ Чхапелие Никэ. Владивостокдэсхэм яхэту абыхэм иджыпсту загъасэ.
2016 — 2017 гъэхэм япэ дивизионым щекIуэкIа зэхьэзэхуэм и гъуащхьэтет нэхъыфIу къыщалъыта Антипов Антон къыщыкIэлъыплъыну Мэзкуу и ЦСКА-м яшауэ иджыпсту а командэм и гъусэу Австрием зыщегъасэ. Фигу къэдгъэкIыжынщи, блэкIа зэхьэзэхуэм щригъэкIуэкIа зэIущIэхэм ящыщу 13-м Антиповым и гъуэм зы топи къыщыдагъэкIыфакъым. Ар, дауи, зи фIыгъэхэм ящыщщ ди гъуащхьэхъумэхэри. Абы къыхэ- кIыуи щIэупщIэшхуэ абыхэми яIэщ. Къапщтэмэ, мы илъэсым и пэм Мэзкуу и «Локомотив»-р къызыкIэ-лъыплъа Мэкъуауэ Залым иджы и зэфIэкIхэр «Тюмень»-м щызэхигъэкIынущ. Абы и гъусэу а командэм иджыпсту хэтщ Мурачёв Олег. Къищынэ-мыщIауэ, ди гъуащхьэхъумэныкъуэ лъэрызехьэ Багъэтыр Альберт «Тюмень»-м хыхьакIэщ. Псалъэм къыдэкIуэу къыхэдгъэщынщи, тюмендэсхэм я капитан, япэ дивизионым и гъуащхьауэ нэхъ Iэзэхэм ящыщ Мамтэ Хьэсанэ премьер-лигэм щыджэгу Мэхъэчкъалэ и «Анжи»-м ирагъэблэгъащ.
«Спартак-Налшыкым» и гъуащхьэхъумэныкъуэхэу Крамаренкэ Сергейрэ Дроздов Никитэрэ иджыпсту Ярославль щыIэщ. Я джэгукIэр ягу ирихьмэ, ахэр «Шинник»-м хагъэхьэнущ.
«Краснодар»-м Воронеж и «Фа-кел»-м бэджэнду иригъэIыгъа Болэ Руслан иджы зыхыхьа Курск и «Авангард»-м гъусэ къыщыхуэхъуфынущ Войнов Денисрэ Дашаев Аслъэнрэ. Апхуэдэу къэхъумэ, ахэр япэ дивизионым къыхэнэнущ.
Ди жагъуэ зэрыхъущи, абдежми къыщыувыIэну къыщIэкIынукъым «Спартак-Налшыкыр» зэбграшыныр. Езы щIалэхэри зэтеIыгъэгъуейщ, сыту жыпIэмэ дэтхэнэ футболистми зыкъигъэлъэгъуэну иIэ илъэсипщI-пщыкIутху пIалъэм и цIэр фIыкIэ игъэIун, и унагъуэр зэрипIын ахъшэ къилэжьын хуейщ. ИужькIэ кIасэ хъунущ. ГущIыхьэращи, ахэр къэзыщтэ командэхэм «Спартак-Налшыкым» зы соми къратынукъым, ди клубым иращIылIа зэгурыIуэныгъэхэм я пIалъэр зэриухам къыхэкIыу.
Зэрынэрылъагъущи, ди командэр пкъыншэу къэнэнкIэ шынагъуэшхуэ щыIэщ. Абы щыгъуэми зи чэзу зэхьэзэхуэм щIидзэным къэнэжар зы мазэщ. ЗэкIэ «Спартак-Налшыкым» къыхыхьауэ тщIэр Чугайнов Игорщ. Ар къыдэIэпыкъуну Биджиев Хьэсэнбий ди командэм и тренер нэхъыжьу къригъэблэгъащ.
Жыласэ Заурбэч.
